ORDE do 19 de decembro de 2014 pola que se fixan os prezos das determinacións analíticas realizadas polo Laboratorio Agrario e Fitopatolóxico de Galicia e pola Estación de Viticultura e Enoloxía de Galicia, dependentes desta consellería.
Consellería do Medio Rural e do Mar — III. Outras disposicións — 09/01/2015

A Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia (DOG núm. 240, do 11 de decembro) establece, no seu artigo 50, que son prezos privados as contraprestacións que obteñan os suxeitos pola prestacións de servizos ou para a realización de actividades efectuadas en réxime de dereito privado cando, prestando tamén tales servizos ou actividades o sector privado, sexan de solicitude voluntaria por parte dos administrados. O artigo 51 da dita lei dispón que os prezos prezos privados serán fixados polas consellerías correspondentes, atendendo ás condicións e circunstancias do mercado en que operen, e publicaranse no
Diario Oficial de Galicia
. Pola súa banda, o Decreto 61/2005, do 7 de abril (DOG núm. 71, do 14 de abril), dita as normas para a aplicación das taxas a prezos na Comunidade Autónoma de Galicia.
A norma que aínda está en vigor nesta materia é a Orde do 17 de febreiro de 1997, pola que se fixan os prezos derivados dos servizos xestionados pola Consellería de Agricultura, Gandería e Montes, referentes a doses seminais, determinacións analíticas, plantas e sementes de viveiros, sementes e piñas de sequeiro e especies cinexéticas. Esta normativa non responde á situación actual de custo de realización das determinacións analíticas polo que se fai necesario proceder á súa actualización.
O incremento das exixencias en materia de seguridade e calidade agroalimentaria, os novos procedementos de realización das determinacións analíticas e o aumento dos custos, tanto dos recursos humanos como materiais, aconsella actualizar os prezos das determinacións e das agrupacións de determinacións.
En consecuencia, logo do informe favorable da Consellería de Facenda, e de conformidade co previsto no artigo 30.1.3 do Estatuto de autonomía de Galicia, e no uso das competencias que me confire a Lei 1/1983, do 22 de febreiro, reguladora da Xunta e da súa Presidencia, modificada pola Lei 11/1998 e pola Lei 2/2007,
Artigo único.
1. Os prezos exixibles polos servizos prestados polo Laboratorio Agrario e Fitopatolóxico de Galicia e pola Estación de Viticultura e Enoloxía de Galicia, referentes a determinacións analíticas, estudos, diagnósticos e ditames son os que se fixan no anexo desta orde.
2. Aos importes que se reflicten no anexo desta orde aplicaráselles o IVE que corresponda.
3. Estes importes actualizaranse o 1 de xaneiro de cada ano na mesma proporción que a variación interanual experimentada polo índice xeral de prezos ao consumo para o conxunto nacional total (IPC) no mes de outubro. Os prezos así actualizados deberanse facer públicos mediante unha resolución da Secretaría Xeral de Medio Rural e Montes.
4. Os prezos aprobados no anexo desta orde non se lles exixirán aos órganos da administración a que se refire o artigo 3 da Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia.
Disposición derrogatoria
Quedan derrogadas cantas disposicións de inferior ou igual rango se opoñan ao disposto na presente orde e, expresamente, o punto II da Orde do 17 de febreiro de 1997, «Prezo de análises físicas, químicas e físicoquímicas realizadAs no Laboratorio agrario e enolóxico da Consellería de Agricultura Gandería e Montes».
Disposición derradeira primeira.
Facultade de desenvolvemento
Facúltase ao secretario xeral de Medio Rural e Montes para ditar cantos actos e instrucións sexan necesarios para a aplicación desta orde.
Segunda.
Entrada en vigor
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 19 de decembro de 2014
1. Análises de alimentos para animais.
1.1. Análises de forraxes.
1.2. Análises de pensos.
2. Análises de solos, substratos e análises foliares.
2.1. Análises de solos.
2.2. Análises de substratos.
2.3. Análises foliares.
3. Fertilizantes, augas para rega e lodos para uso agronómico.
3.1. Análises de fertilizantes.
3.1.1. Análises de fertilizantes orgánicos e orgánico-minerais.
3.1.2. Análises de fertilizantes inorgánicos.
3.2. Análise de auga para rega.
3.3. Análises de lodos para uso agronómico.
4. Análises de alimentos.
4.1. Análises de aceites e graxas.
4.2. Análises de cacao, café, té e azucre.
4.3. Análises de carne e produtos.
4.4. Análises de conservas.
4.5. Análises de leite e produtos lácteos.
4.6. Análises de mel.
5. Análises de bebidas.
5.1. Análises de zumes e bebidas refrescantes.
5.2. Análises de derivados da uva e similares.
6. Análises de residuos de fitosanitarios en diversas matrices.
7. Fitopatoloxía.
8. Outras determinacións.